BRATISLAVA – Sociálna poisťovňa (SP) vyplatila v máji 398 dávok garančného poistenia. Ich počet sa oproti rovnakému obdobiu minulého roka zvýšil.
Kým v máji 2014 SP vyplatila z garančného poistenia 134.302 eur v 93 dávkach, v máji 2015 to bolo 398 dávok v celkovej sume 640.730 eur. Dôvodom nárastu je 315 dávok, ktoré Sociálna poisťovňa, pobočka Michalovce, vyplatila zamestnancom po vzniku platobnej neschopnosti firmy v Strážskom.
Priemerná výška vyplatenej dávky v máji 2015 bola 1627,46 eura. V máji 2014 to bolo 1468,50 eura.
Od 1. júla 2015 sa zvyšuje maximálna suma dávky garančného poistenia na 2574 eur. V porovnaní s predošlým obdobím sa dávka zvyšuje o 102 eur.
Účelom dávky garančného poistenia je preplatenie neuspokojených nárokov zamestnanca z pracovnoprávneho vzťahu v prípade, ak sa zamestnávateľ stal platobne neschopným, a teda prestal si plniť svoje záväzky voči zamestnancovi.
TASR informovala Sociálna poisťovňa.
Zdroj: TASR
Foto: TASR – Svätopluk Písecký